32012D0076
L 038/46
SLUŽBENI LIST EUROPSKE UNIJE
09.02.2012.
PROVEDBENA ODLUKA KOMISIJE
od 9. veljače 2012.
o priznavanju Urugvaja na temelju Direktive 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
(priopćena pod brojem dokumenta C(2012) 619)
(Tekst značajan za EGP)
(2012/76/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3. prvi podstavak,
uzimajući u obzir zahtjev Španjolske od 14. veljače 2006.,
budući da:
(1)
U skladu s Direktivom 2008/106/EZ države članice mogu odlučiti ovjeriti odgovarajuće svjedodžbe pomoraca koje su izdale treće zemlje pod uvjetom da Komisija priznaje predmetnu treću zemlju. Navedene treće zemlje moraju ispunjavati sve zahtjeve Konvencije Međunarodne pomorske organizacije (IMO) o standardima za osposobljavanje, izdavanje svjedodžbi i držanje straže za pomorce iz 1978. (Konvencija STCW) (2), kako je revidirana 1995.
(2)
Španjolska je pismom od 14. veljače 2006. podnijela zahtjev za priznavanje Urugvaja. Na temelju tog zahtjeva Komisija je procijenila sustave osposobljavanja i izdavanja svjedodžbi u Urugvaju da bi provjerila ispunjava li Urugvaj sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Procjena se temeljila na rezultatima provjere koju su proveli stručnjaci Europske agencije za sigurnost pomorskog prometa u lipnju 2007. Tijekom predmetne provjere utvrđeni su određeni nedostaci u sustavima osposobljavanja i izdavanja svjedodžbi.
(3)
Komisija je državama članicama dostavila izvješće o rezultatima procjene.
(4)
Pismima od 16. veljače 2009. i 8. prosinca 2010. Komisija je od Urugvaja zatražila da pruži dokaz o ispravljanju utvrđenih nedostataka.
(5)
Pismima od 30. travnja 2009. i 18. ožujka 2011. Urugvaj je dostavio tražene podatke i dokaz u vezi s provedbom odgovarajuće i u dovoljnoj mjeri korektivne radnje u svrhu rješavanja većine nedostataka utvrđenih tijekom procjene sukladnosti.
(6)
Preostala su dva nedostatka. Prvi se odnosi na činjenicu da sustav standarda kakvoće ne obuhvaća neke od aktivnosti upravljanja kao što je odobrenje programa osposobljavanja. Drugi se nedostatak odnosi na obrazac svjedodžbi. Stoga je Urugvaj pozvan da provede daljnje korektivne radnje s tim u vezi. Međutim, navedeni nedostaci ne opravdavaju dovođenje u pitanje cjelokupne razine sukladnosti Urugvaja sa zahtjevima STCW-a za osposobljavanje pomoraca i izdavanje svjedodžbi pomorcima.
(7)
Ishod procjene sukladnosti i ocjenjivanja podataka koje je dostavio Urugvaj dokazuje da Urugvaj ispunjava relevantne zahtjeve Konvencije STCW i da je poduzeo odgovarajuće mjere za sprečavanje prijevare u vezi sa svjedodžbama.
(8)
Mjere predviđene ovom Odlukom u skladu su s mišljenjem Odbora za sigurna mora i sprečavanje onečišćenja s brodova,
DONIJELA JE OVU ODLUKU:
Članak 1.
Za potrebe članka 19. Direktive 2008/106/EZ, Urugvaj je priznat u pogledu sustava osposobljavanja pomoraca i izdavanja svjedodžbi pomorcima.
Članak 2.
Ova je Odluka upućena državama članicama.
Sastavljeno u Bruxellesu 9. veljače 2012.